“รฟท.” ดีเดย์ 25 มิ.ย. เปิดตู้ขายตั๋วอัตโนมัติ 9 สถานี
“รฟท.” เตรียมเปิดตู้จำหน่ายตั๋วโดยสารอัตโนมัติบริการ ปชช.ทั้งหมด 10 เครื่อง ใน 9 สถานี ประกอบด้วย สถานีกรุงเทพ (หัวลำโพง) 2 เครื่อง สถานีสามเสน บางซื่อ ดอนเมือง รังสิต ฉะเชิงเทรา มหาชัย วงเวียนใหญ่ ตลาดพลู สถานีละ 1 เครื่อง เริ่ม 25 มิ.ย. นี้ 
22 มิ.ย. 2564

นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) เปิดเผยว่า รฟท.พร้อมเปิดให้บริการซื้อตั๋วโดยสารผ่านตู้จำหน่ายตั๋วโดยสารอัตโนมัติ (Automatic Ticket Vending Machine : TVM) สำหรับขบวนรถชานเมืองและรถธรรมดา ตั้งแต่วันที่ 25 มิ.ย.2564 เป็นต้นไป เพื่ออำนวยความสะดวกให้ประชาชนสามารถซื้อตั๋วรถไฟได้อย่างรวดเร็ว ปลอดภัย และลดความเสี่ยงในการสัมผัสเพื่อลดการแพร่ระบาดของเชื้อโควิด-19  อีกทั้งยังสามารถชำระเงินได้ด้วยเงินสด ทั้งธนบัตร และเหรียญ  
ทั้งนี้ในระยะแรกจะเปิดจำหน่ายตั๋วโดยสารผ่านตู้อัตโนมัติในเส้นทางกรุงเทพ-ลพบุรี /แก่งคอย /นครปฐม /สุพรรณบุรี และอรัญประเทศ โดยมีการติดตั้งตู้จำหน่ายตั๋วอัตโนมัติทั้งหมด 10 เครื่อง ใน 9 สถานี ซึ่งมีผู้ใช้บริการหนาแน่นประกอบด้วย สถานีกรุงเทพ (หัวลำโพง) 2 เครื่อง สถานีสามเสน บางซื่อ ดอนเมือง รังสิต ฉะเชิงเทรา มหาชัย วงเวียนใหญ่ ตลาดพลู สถานีละ 1 เครื่อง
โดยในอนาคต รฟท.มีแผนติดตั้งตู้จำหน่ายตั๋วโดยสารอัตโนมัติเพิ่มเติมตามสถานีต่างๆและสถานีกลางบางซื่อ เพื่อให้ประชาชนสามารถซื้อตั๋วโดยสารได้อย่างสะดวกรวดเร็ว 
สำหรับขั้นตอนการซื้อตั๋วรถไฟผ่านตู้อัตโนมัติ 
-เลือกรายการ “ซื้อตั๋ว” 
-กดเลือกสถานีปลายทางที่ต้องการ
 -กด “ถัดไป” เพื่อเลือกขบวนโดยสาร แล้วเลือกจำนวนผู้โดยสารและประเภทชั้นรถโดยสาร
-นำบัตรประชาชนเข้าไปในช่อง กด “อ่านบัตรประชาชน” 
 -ตรวจสอบความถูกต้องของข้อมูลผู้โดยสารที่แสดงขึ้นมายังหน้าจอทั้งเลขบัตรประชาชน เพศ ชื่อ และนามสกุล
-กด “ชำระค่าโดยสาร” โดยชำระได้ทั้งเหรียญและธนบัตร 
-รอรับตั๋วโดยสารที่ช่อง “รับบัตรโดยสาร” รวมถึงเงินทอน 